आपदा के समय आपके योगदान को अनदेखा नहीं किया जाता
इ स सप्ताह जब उफनती हुई यमुना दिल्ली के इलाकों में घुसने लगी तो एक बड़ी निजी फर्म के एचआर प्रमुख सक्रिय हो गए। उन्होंने उन कर्मचारियों की सूची बनवाई, जो निचली बस्तियों में रहते हैं। उन्होंने उनसे कहा कि अपने परिजनों की कुशलक्षेम पूछेंN. Raghuraman's column - Your contribution does not go unnoticed in times of disaster
इस सप्ताह जब उफनती हुई यमुना दिल्ली के इलाकों में घुसने लगी तो एक बड़ी निजी फर्म के एचआर प्रमुख सक्रिय हो गए। उन्होंने उन कर्मचारियों की सूची बनवाई, जो निचली बस्तियों में रहते हैं। उन्होंने उनसे कहा कि अपने परिजनों की कुशलक्षेम पूछें और यह भी पूछा कि क्या उन्हें वहां से किसी सुरक्षित जगह ले जाने के लिए मदद की दरकार है?
उन्होंने पहले ही प्रबंधन से ऐसे परिवारों को निकट के होटलों में समायोजित करने की अनुमति ले ली थी। उन्होंने कहा कि जो कर्मचारी निचली बस्तियों में रहते हैं और परिवार तक पहुंचना चाहते हैं, वे छुट्‌टी की अर्जी दिए बिना जा सकते हैं। वहीं जो कार्यालय में ही रुके रहना चाहते हैं, उन्हें आवास-सुविधा मुहैया कराई जाएगी। कुल-मिलाकर उन्होंने बहुत मानवतापूर्ण रवैया दिखाया।
जब वे इन तमाम चीजों में व्यस्त थे, तब उन्होंने एक कर्मचारी को देखा जो कार्ड पंच करके बाहर जाने को था। एचआर प्रबंधक ने उससे पूछा कि वह घर क्यों जा रहा है? कर्मचारी ने कहा आप ही ने कहा है कि हम चाहें तो घर जा सकते हैं। प्रबंधक ने उसे समझाते हुए कहा कि वह उन सौभाग्यशाली कर्मचारियों में से है, जो ऑफिस से दस मिनट की दूरी पर रहते हैं और उनमें से कोई स्थान बाढ़ग्रस्त नहीं है।
घर जाने के बजाय वे उन कर्मचारियों के लिए सुविधाएं जुटाने में एचआर टीम की मदद करें, जिनके परिवार मुश्किल हालात में हैं। कर्मचारी बेमन से राजी हो गया, लेकिन उसने व्यस्त एचआर टीम की मदद के लिए कुछ नहीं किया और एचआर हेड की नजरों से यह बात छिपी नहीं।
इससे मुझे एक घटना की याद हो आई, जिसने एक युवा पत्रकार के रूप में मेरे मन पर गहरा असर छोड़ा था। यह घटना एक प्रकाशन-संस्थान के कर्मचारी के साथ घटी थी, जो नई दिल्ली रेलवे स्टेशन के निकट रहते थे। 27 जून, 1975 को रघुवीर वर्मा- जो अपने कार्यस्थल से दस मिनट की दूरी पर रहते थे- का विवाह होने जा रहा था।
संस्थान ने सभी की छुटि्टयां निरस्त कर दी थीं, क्योंकि दो दिन पूर्व ही आपातकाल की घोषणा की गई थी और एक प्रकाशन संस्थान के लिए वह कठिन समय था। चूंकि वर्मा का विवाह बहुत पहले ही तय हो गया था, इसलिए उन्हें विशेष अनुमति दी गई थी। लेकिन उनके विवाह के दिन संस्थान के मालिक को वे काम पर नजर आए तो उन्होंने उनकी उपस्थिति की वजह पूछी।
वर्मा ने कहा सुबह की पूजा के बाद मेरे पास विवाह समारोह में करने के लिए कोई काम नहीं था। चूंकि मैं कल नहीं आ पाऊंगा इसलिए सोचा कि मेरी अनुपस्थिति से दफ्तर के कामकाज में कोई बाधा न आए। संस्थान मालिक नाराज हो गए और उन्होंने कहा कि तुम्हें पता है हमारी संस्कृति में मान्यता है कि लगन का धागा कलाई पर बांधने के बाद दूल्हा अपनी जगह छोड़कर नहीं जा सकता?
वर्मा ने मुस्कराते हुए कहा, जी सर, मां ने भी यही कहा था। लेकिन मैंने आग्रह किया कि मेरा कुछ काम बाकी है, इसलिए उन्होंने मुझे ऑटो रिक्शा में आने-जाने की अनुमति दे दी। वर्मा ने शादी के लिए केवल डेढ़ दिन की छुट्‌टी ली थी।
आज संस्थान के मालिक इस दुनिया में नहीं हैं, लेकिन शनिवार को जब मैंने उस संस्थान में फोन लगाया तो मुझे बताया गया कि वर्मा- जो अब 72 साल के हैं- आज भी एक जिम्मेदार पद पर कार्यरत हैं और नई पीढ़ी के मालिक उनका बहुत ख्याल रखते हैं।
फंडा यह है कि आपदाएं और आपात-स्थितियां पहले से बताकर नहीं आतीं। लेकिन ऐसी स्थिति में भी जो कर्मचारी अपने संस्थान के बारे में सोचते हैं, उन्हें इस बात के लिए सराहा जाता है। पहले के दिनों में तो फिर भी इसमें कुछ समय लगता हो, लेकिन आज के दौर में तुरंत इसकी सराहना की जाती है।